Wat kan ek by Job oor lyding leer? - www.bybelkennis.co.za
Job is uniek, want dit is 'n implisiete kritiek op al die algemene antwoorde op die probleem van lyding. As lyding kom, is my eerste vraag: Hoekom ek? Die tradisionele antwoord is: Ek het iets verkeerd gedoen. Die sekulêre antwoord is: Daar is geen antwoord op die probleem van lyding nie. 'n Goeie God sou nie so iets doen nie. Daarom bestaan Hy nie. Job verwerp beide hierdie moralistiese en nihilistiese antwoorde.
God verwys na Job as my dienaar Job (1:8). Hy was vroom en opreg en het God gedien en die kwaad vermy (1:1). Hy was 'n goeie vader en eggenoot; hy was ryk – elke kind het sy eie huis gehad. Die kinders het gereeld fees gevier. Dan skielik tref 'n reeks rampe hom. Hy verloor sy kinders en sy rykdom. Hoekom? Die antwoord kry ons in 1:6 – 11: God laat Satan toe om Job te tref, maar Job weet dit nie. Wat was Job se reaksie? Die Here het gegee en die Here het geneem. Prys die Naam van die Here (1:21). Daarna laat God toe dat die Satan Job se gesondheid aantas. Job se vrou is ontsteld oor al die lyding: Bly jy nog steeds vroom? Vervloek God en sterf! (2:8). En dan Job se reaksie: As ons die goeie van God aanvaar, moet ons nie ook die slegte aanvaar nie? 2:10).